KOMISIJOS REGLAMENTAS (EB) Nr. 639/2008
2008 m. birželio 24 d.
iš dalies keičiantis Reglamentą (EB) Nr. 1043/2005, įgyvendinantį Tarybos reglamentą (EB) Nr. 3448/93 dėl eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos ir tokių grąžinamųjų išmokų sumos nustatymo kriterijų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 8 straipsnio 3 dalies pirmą pastraipą,
kadangi:
(1)
Nustatytų eksporto grąžinamųjų išmokų dydžio sumažinimas dėl bendrosios žemės ūkio politikos reformos ir žemės ūkio produktų kainų kitimo pasaulio rinkoje bendro poveikio sąlygojo tai, kad sumažėjo paraiškų grąžinamųjų išmokų sertifikatams gauti, taigi sumažėjo ir spaudimas Bendrijos biudžetui dėl eksporto grąžinamųjų išmokų už prekes, neįtrauktas į Sutarties I priedą. Tais atvejais, kai Bendrijai negresia pavojus sulaužyti savo tarptautinius įsipareigojimus, tikslinga supaprastinti eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo tvarką, taip sumažinant ir šių prekių eksporto vykdytojams tenkančią administracinę naštą.
(2)
Remiantis Komisijos reglamento (EB) Nr. 1043/2005 (2) 27 straipsnio 1 dalimi, grąžinamųjų išmokų sertifikatais suteikiamos teisės gali būti perleistos su tam tikromis sąlygomis. Kad būtų užtikrintas licencijų ir sertifikatų tvarkymo nuoseklumas, jei galima, šiems perleidimams taikomos procedūros turėtų būti suderintos su licencijų arba sertifikatų suteikiamomis perleidimo teisėmis, nustatytomis 2008 m. balandžio 23 d. Komisijos reglamente (EB) Nr. 376/2008, nustatančiame bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (3).
(3)
Reglamento (EB) Nr. 1043/2005 32 straipsnio 2 dalyje nustatytas laikotarpis, per kurį už mokėjimą atsakinga institucija turi įrašyti prašomą eksporto grąžinamosios išmokos sumą į grąžinamosios išmokos sertifikatą. Tačiau, atsižvelgiant į diferencijuotų pagal paskirties šalį eksporto grąžinamųjų išmokų dokumentų tvarkymui reikalingą laiką, šio laikotarpio gali nepakakti ir todėl jis turėtų būti pratęstas.
(4)
Reglamento (EB) Nr. 1043/2005 38a straipsnio 2 dalyje nustatytos sąlygos, kurių laikydamosi valstybės narės praneša Komisijai apie pateiktas paraiškas ir kurių laikantis po to išduodami grąžinamųjų išmokų sertifikatai. Kadangi buvo įvestos veiksmingesnės atskaitomybės ir ryšių sistemos, minėti terminai turėtų būti pakoreguoti.
(5)
Reglamento (EB) Nr. 1043/2005 33 straipsnyje numatyta grąžinamųjų išmokų sertifikatų išdavimo atskiroms mokėjimo dalims sistema. Šių grąžinamųjų išmokų sertifikatų galiojimo laikotarpis yra apibrėžtas to reglamento 39 straipsnyje. Kad būtų palengvintas grąžinamųjų išmokų sertifikatų sistemos veikimas, pirmai mokėjimo daliai gauti pateiktų sertifikatų ir sertifikatų, dėl kurių pateiktos paraiškos pagal 38a straipsnį, galiojimo laikotarpis turėtų būti pratęstas.
(6)
Tam, kad galima būtų pasinaudoti negrąžinamos užstato sumos sumažinimo galimybe, Reglamento (EB) Nr. 1043/2005 45 straipsnio 2 dalyje numatyta, kad nepanaudoti sertifikatai ar išrašai privalo būti grąžinti juos išdavusiai įstaigai ne vėliau kaip iki biudžetinio laikotarpio, kuriam sertifikatai ir išrašai buvo išduoti, birželio 30 d. Kadangi įvestos veiksmingesnės atskaitomybės sistemos, šį galutinį terminą galima pratęsti.
(7)
Reglamento (EB) Nr. 1043/2005 47 straipsnyje nustatytos konkrečios sąlygos, kurias įvykdžius eksporto grąžinamosios išmokos gali būti suteiktos smulkiesiems eksportuotojams. Siekiant supaprastinti galiojančią tvarką, smulkieji eksportuotojai turėtų turėti teisę naudoti grąžinamųjų išmokų sertifikatus, neprarasdami smulkiojo eksportuotojo statuso, be to, mokėjimo riba turėtų būti padidinta.
(8)
Siekiant užtikrinti, kad šiame reglamente numatytos priemonės būtų veiksmingos, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje.
(9)
Todėl Reglamentą (EB) Nr. 1043/2005 reikėtų atitinkamai iš dalies pakeisti.
(10)
Šiame reglamente numatytos priemonės atitinka Horizontalių klausimų dėl prekybos perdirbtais žemės ūkio produktais, neišvardytais Sutarties I priede, vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1043/2005 iš dalies keičiamas taip:
1)
27 straipsnis pakeičiamas taip:
„27 straipsnis
1. Sertifikatu suteiktų įsipareigojimų negalima perleisti. Sertifikatu suteikiamas teises jų galiojimo laikotarpiu gali perleisti sertifikato pradinis turėtojas, su sąlyga, kad vienu sertifikatu arba jo išrašu suteikiamos teisės perleidžiamos tik vienam asmeniui. Taip perleidžiamos sumos, kurios dar nebuvo paskirtos pagal sertifikatą ar jo išrašą.
2. Sertifikatų perėmėjai toliau perleisti savo teisių negali, tačiau gali jas grąžinti pradiniam turėtojui. Pradiniam turėtojui grąžinamos tik teisės į kiekius, kurie dar nebuvo paskirti pagal sertifikatą ar jo išrašą.
Tokiais atvejais išduodančioji institucija į sertifikato 6 langelį įrašo vieną iš VIII priede nurodytų įrašų.“
2)
32 straipsnio 2 dalies antra pastraipa pakeičiama taip:
„Už mokėjimą atsakinga institucija per šešis mėnesius nuo specialios paraiškos gavimo datos turi įrašyti šią sumą į grąžinamosios išmokos sertifikatą.“
3)
38a straipsnio 2 dalis pakeičiama taip:
„2. Apie per kiekvieną savaitę pateiktas paraiškas valstybės narės praneša Komisijai kitą pirmadienį. Atitinkami sertifikatai gali būti išduoti nuo trečiadienio, einančio po pranešimo dienos, jei Komisija nenurodo kitaip.“
4)
39 straipsnio 2 dalis pakeičiama taip:
„2. Laikantis antros ir trečios pastraipų nuostatų, grąžinamųjų išmokų sertifikatai galioja iki penkto mėnesio nuo mėnesio, kurį buvo pateikta paraiška sertifikatui gauti, paskutinės dienos, arba iki paskutinės biudžetinio laikotarpio dienos, jei ši yra anksčiau.
Grąžinamųjų išmokų sertifikatai, dėl kurių ne vėliau kaip lapkričio 7 d. pateiktos paraiškos pagal 33 straipsnio a punktą arba 38a straipsnį, galioja iki dešimto mėnesio nuo mėnesio, kurį buvo pateikta paraiška sertifikatui gauti, paskutinės dienos.
40 straipsnyje nurodyti grąžinamųjų išmokų sertifikatai galioja iki penkto mėnesio nuo mėnesio, kurį buvo pateikta paraiška sertifikatui gauti, paskutinės dienos.
Jeigu grąžinamosios išmokos dydžiai nustatomi iš anksto pagal 29 straipsnį, tie dydžiai galioja iki sertifikato galiojimo laikotarpio paskutinės dienos.“
5)
45 straipsnio 2 dalis pakeičiama taip:
„2. 1 dalis taikoma tik sertifikatams ir išrašams, grąžinamiems juos išdavusioms įstaigoms per biudžetinį laikotarpį, kuriam jie buvo išduoti, su sąlyga, kad jie yra grąžinami ne vėliau nei iki to laikotarpio rugpjūčio 31 dienos.“
6)
47 straipsnio 2 dalies pirma pastraipa pakeičiama taip:
„2. 46 straipsnis yra taikomas eksportui, dėl kurio veiklos vykdytojas pateikė paraiškas 32 straipsnio 1 dalyje nurodytomis sąlygomis per konkrečius biudžetinius metus, įskaitant ir paraiškas, pateiktas dėl atitinkamo eksporto, už kurį mokėjimo suma negali viršyti 100 000 EUR.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. birželio 24 d.